รัฐบาลไทย-ข่าวทำเนียบรัฐบาล-มท.1 ลงพื้นที่ติดตามโครงการพัฒนาสระบ่อดินขาว อำเภอตาคลี จังหวัดนครสวรรค์
วันจันทร์ที่ 14 กันยายน 2563
มท.1 ลงพื้นที่ติดตามโครงการพัฒนาสระบ่อดินขาว อําเภอตาคลี จังหวัดนครสวรรค์
มท.1 ลงพื้นที่ติดตามโครงการพัฒนาสระบ่อดินขาว อําเภอตาคลี จังหวัดนครสวรรค์
วันนี้ (14 ก.ย. 63) เวลา 14.00 น. ณ ตําบลพรหมนิมิต อําเภอตาคลี จังหวัดนครสวรรค์ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วย พลตํารวจโทณัฐพิชย์ สนิทวงศ์ ณ อยุธยา ผู้ช่วยรัฐมนตรีประจํากระทรวงมหาดไทย นายอนุชา โมกขะเวส ที่ปรึกษารัฐมนตรีว่าการกระทรวงมหาดไทย นายฉัตรชัย พรหมเลิศ ปลัดกระทรวงมหาดไทย และคณะผู้บริหารของกระทรวงมหาดไทย ลงพื้นที่ตรวจติดตามโครงการพัฒนาสระบ่อดินขาว โดยมีนายอรรถพร สิงหวิชัย ผู้ว่าราชการจังหวัดนครสวรรค์ นายชัยโรจน์ มุ่งธัญญา ผู้ช่วยผู้อํานวยการสํานักงานทรัพย์สินส่วนพระมหากษัตริย์ ผู้แทน ผู้บัญชาการมณฑลทหารบกที่ 31 ผู้แทนจากสถาบันสารสนเทศทรัพยากรน้ํา นายสมเกียรติ คงทิม นายกองค์การบริหารส่วนตําบลพรหมนิมิต และเจ้าหน้าที่ผู้เกี่ยวข้องในพื้นที่ให้การต้อนรับ
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ขอขอบคุณหน่วยงานทุกหน่วยงาน และเจ้าหน้าที่ขององค์การบริหารส่วนตําบลพรหมนิมิต ที่ร่วมกันในการพัฒนาสระบ่อดินขาวเพื่อเป็นแหล่งน้ําให้กับชุมชนในการทํามาหากิน โดยยึดแนวทางเกษตรทฤษฎีใหม่และปรัชญาของเศรษฐกิจพอเพียง ซึ่งน้ําที่จะเข้ามาเติมในสระบ่อดินขาวจากเเหล่งน้ํา 3 แหล่ง ได้แก่ 1. แหล่งน้ําธรรมชาติจากเขาวงปริมาณน้ําที่สามารถเก็บกักได้จํานวน 300,000 ลบ.ม./ปี ซึ่งจําเป็นจะต้องทําฝายชะลอน้ํา เพื่อให้สามารถใช้น้ําได้ตลอดทั้งปี 2. บ่อบาดาล และ 3.คลองชัยนาท - ป่าสัก ถึงจะทําให้มีปริมาณน้ําที่พอเพียงต่อการใช้งาน ซึ่งแนวทางในการพัฒนาแหล่งพื้นที่สระบ่อดินขาวจะต้องพัฒนาเป็นพื้นที่แก้มลิง ทําคลองไส้ไก่ ระบบเสริมน้ําสํารองพร้อมจ่าย และบ่อหน่วงน้ํา พร้อมพัฒนาพื้นที่รอบสระบ่อดินขาวทั้งการปลูกพืชป้องกันการทลายของตลิ่ง ปลูกผักสวนครัว ไม้กินได้ และใช้ระบบสูบน้ําด้วยโซล่าเซลล์มาเป็นพลังงานทดแทนในการกักเก็บน้ําเข้าถังและการจ่ายน้ําให้กับชุมชน ควบคู่กับการพัฒนาพื้นที่ทําการเกษตร เพื่อให้ชุมชนมีความเข้มเเข็งสามารถพึ่งพาตนเองได้อย่างยั่งยืน ซึ่งในวันนี้มาติดตามความคืบหน้าและปัญหาอุปสรรค และพร้อมที่จะให้การสนับสนุนความช่วยเหลือตามความต้องการ
นายอรรถพร สิงหวิชัย ผู้ว่าราชการจังหวัดนครสวรรค์ กล่าวว่า สระบ่อดินขาวเป็นแหล่งน้ําที่สําคัญของชุมชนที่ประชาชนได้ใช้ประโยชน์เพื่ออุปโภคบริโภคและทําการเกษตร โดยเก็บน้ําจากทั้งน้ําฝนและน้ําที่ไหลจากทางธรรมชาติในช่วงเวลาน้ําหลาก ซึ่งในปัจจุบันน้ําไม่สามารถไหลเข้าสระบ่อดินขาวได้ เนื่องจากปริมาณน้ําถูกกั้นกลางด้วยถนนและทางรถไฟสายเหนือ ซึ่งจะเเบ่งการดําเนินการพัฒนาออกเป็น 2 ส่วน ส่วนงานแรก ได้แก่ ฟื้นฟูป่าต้นน้ําเขาวง โดยการ สร้างฝายชะลอน้ํา อนุรักษ์ฟื้นฟูสระน้ําในพื้นที่ด้านบนเขาวง เพื่อเพิ่มปริมาณการเก็บน้ํา การดันท่อลอดทางรถไฟรางคู่ ขุดร่องน้ําเข้าสระบ่อดินขาว ปรับปรุงประสิทธิภาพการระบายน้ํา เพื่อป้องกันน้ําท่วมในหมู่บ้านและรวบรวมสู่ร่องน้ําข้างถนนลาดยาง และการปลูกป่า 3 อย่างประโยชน์ 4 อย่าง และส่วนที่ 2 คือ การพัฒนาเป็นพื้นที่แก้มลิง ทําคลองไส้ไก่ บ่อหน่วงน้ํา ระบบถังสํารองน้ําพร้อมจ่าย ระบบสูบน้ําด้วยโซล่าเซลล์ และระบบไฟฟ้าสํารอง ทําเกษตรทฤษฎีใหม่ตามแนวพระราชดําริ และขุดบ่อบาดาลน้ําตื้น เพื่อเป็นระบบเสริมในการบริหารจัดการน้ํา
จากนั้นหน่วยงานต่าง ๆ ได้นําเสนอปัญหา และอุปสรรคและพิจารณาข้อเสนอ แนวทางที่จะนําไปสู่การแก้ไขปัญหาร่วมกัน
สําหรับโครงการสระบ่อดินขาว เป็นพื้นที่ของสํานักงานทรัพย์สินส่วนพระมหากษัตริย์ มีเนื้อที่ทั้งสิ้น 766-0-75 ไร่ โดยเป็นสระกักเก็บน้ําขนาดใหญ่ หรือ บ่อดินขาว ซึ่งมีพื้นที่บ่อประมาณ 23 ไร่ จัดสรรให้พี่น้องประชาชนเช่าเพื่ออยู่อาศัย และทําการเกษตร โดยแบ่งเป็นพื้นที่อยู่อาศัย จํานวน 200 ไร่ และพื้นที่เพาะปลูก จํานวน 276 ไร่รวมจํานวน 476 ไร่ โดยสภาพในปัจจุบันมีสภาพแห้ง เนื่องจากมีการขยายเขตเส้นทางรถไฟ ทําให้น้ําที่ไหลลงมาจากเทือกเขาวงษ์ไม่สามารถลงสระบ่อดินขาวได้ ประกอบกับการสูบน้ําจากคลองชัยนาท - ป่าสัก ท่อส่งมีขนาดเล็กเพียง 3 นิ้วทําให้ปริมาณน้ําในสระไม่เพียงพอต่อความต้องการของพี่น้องประชาชนในพื้นที่ หากโครงการฯ นี้ ดําเนินการเสร็จสิ้นตามแผนงาน จะเป็นต้นแบบตัวอย่าง (Model) ในการจัดทํา “ทางให้น้ําไหล” “จัดทําที่ให้น้ําอยู่” หรือ “แก้มลิง” นําไปสู่การแก้ไขปัญหาภัยแล้ง การขาดแคลนน้ําในการอุปโภค - บริโภค และการพัฒนาคุณภาพชีวิตของพี่น้องประชาชนให้กับพื้นที่อื่น ๆ ต่อไป